钦定古今图书集成/明伦汇编/家范典/第015卷 > 礼记 > 《曲礼》
## 钦定古今图书集成/明伦汇编/家范典/第015卷 > 礼记 > 《曲礼》

父子不同席。

〈陈注〉尊卑之等异也。〈大全〉临川吴氏曰：“古者一席坐四人，言父子偶共一处而坐，虽止一人，必各坐一席。盖以父昭子穆，父穆子昭，尊卑不同故也。”

又

《名子》者，“不以国，不以日月，不以隐疾，《不以山川》。”

〈陈注〉《常语》易及，则避讳为难，故名子者不之用。

又

父前子名。君前臣名。

〈陈注〉吕氏曰：事父者，家无二尊，虽母不敢以抗之，故无长幼皆名，不敢致私敬于其长也。事君者国无二尊，虽父不可以抗之，故无贵贱尊卑皆名，不敢致私敬于其所尊贵也。《春秋》鄢陵之战，栾书欲载晋侯，其子曰：“书退。”此君前臣名，虽父亦不敢抗也。

又

父之仇，弗与共戴天。

〈陈注〉吕氏曰：“父者子之天，不能复父仇仰，无以视乎皇天矣。报之之意，誓不与仇俱生，此所以弗与共戴天也。”

又

已孤暴贵，不为父作谥。

〈陈注〉吕氏曰：“父为士，子为大夫、诸侯，则祭以大夫、诸侯，其尸服以士服，是可以己之禄养其亲，不敢以己之爵加其亲也。父之爵卑不当谥，而以己爵当谥而作之，是以己爵加其父，欲尊而反卑之，非所以敬其亲也。”